
Tablourile votive - 

oglindă a societăţii din epoca fanariotă 


r\ eşi ne despart de istoria premodernă a ţărilor române doar vreo 
I \ două veacuri, înfăţişarea acelei lumi ne este azi mai puţin cunos- 
cută. E o lume scufundată; imaginile ei (clădiri, veşminte, oameni 
şi obiecte) par să se fi pierdut aproape toate. Câţi dintre noi mai au putinţa 
de a-şi imagina amănunţit viaţa adevărată a unei epoci care a durat mai 
bine de un secol, lăsându-ne o moştenire persistentă, chiar dacă încă par¬ 
ţial ignorată? 

Voi încerca în paginile acestei cărţi să scot la lumină chipurile unor 
oameni care, trăind în vremuri neaşezate şi pline de primejdii, au vrut să 
lase o mărturie zugrăvită a trecerii şi a rostului lor. Căci urmele veacului 
fanariot se află încă aici şi aşteaptă să se lase descoperite înainte de a dis¬ 
părea pentru totdeauna. 

în societatea actuală, în care suntem bombardaţi permanent şi de 
pretutindeni cu imagini dintre cele mai diverse, era de aşteptat ca inte¬ 
resul pentru istoria noastră premodernă să cunoască un regres, care 
se datorează şi faptului că aceasta nu le oferă suficiente documente 
vizuale celor dornici să se aplece asupra ei. Cu toate că în muzeele noas¬ 
tre se păstrează artefacte de epocă - puţine, foarte puţine, din păcate, 
ca urmare deopotrivă a vicisitudinilor istoriei şi a lipsei unei conştiinţe 
a datoriei de a păstra patrimoniul material din trecutul mai mult sau 
mai puţin îndepărtat -, lipsesc chipurile autentice ale personajelor isto¬ 
rice pe care autorii manualelor şcolare sau ai lucrărilor de popularizare 
au găsit nu rareori de cuviinţă să le înlocuiască cu imagini tardive, fan¬ 
teziste, menite să slujească unor scopuri propagandistice. 


La prima vedere, această stare de lucruri se menţine până în a doua 
jumătate a secolului al XlX-lea, când apar şi se răspândesc pe o scară tot 
mai largă mai întâi portretul de şevalet, iar apoi fotografia. Desigur, unele 
reprezentări ale voievozilor, mai ales ale celor cu o domnie îndelungată 
sau cu ambiţii politice ori culturale mai mari, au supravieţuit pe zidurile 
propriilor ctitorii, însă chipurile bărbaţilor din eşaloanele inferioare ale 
puterii - nemaivorbind de oamenii de rând - ne rămân, de cele mai multe 
ori, necunoscute. 

La o privire mai atentă, observăm că inventarul iconografic sporeşte 
semnificativ în veacul al XVIII-lea, atunci când, începând din timpul 
domniei lui Constantin Brâncoveanu (1688-1714), numărul de biserici ridi¬ 
cate în Ţara Românească creşte considerabil. Dacă într-o primă fază 
ampla operă constructivă constituie apanajul aproape exclusiv al voievo¬ 
dului şi al apropiaţilor săi, odată cu numirea pe tronul de la Bucureşti a 
principilor greci din Fanar - din 1716 şi până în 1821 -, apar o mulţime 
de lăcaşuri de cult ctitorite de oameni din categorii sociale dintre cele 
mai diverse (boieri şi boiernaşi, militari, negustori, meşteşugari, clerici 
de toate rangurile), uniţi între ei doar de credinţa în Dumnezeu şi de o 
reală bunăstare, care le permite să aloce resurse băneşti însemnate sco¬ 
purilor pioase. Şi, să nu uităm, acest lucru se întâmplă într-o vreme în 
care Europa Occidentală îşi trăieşte emanciparea iluministă de sub 
atotputernica tutelă a Bisericii, fenomen ce nu atinge în spaţiul românesc 
decât unele cercuri intelectuale, şi aceasta de-abia către jumătatea secolu¬ 
lui al XlX-lea. 

Bastioane ale credinţei ortodoxe, în vremea fanariotă Valahia şi Mol¬ 
dova nu se mulţumesc să mituiască autorităţile otomane pentru a se asi¬ 
gura că nici o moschee nu are să-şi înalţe minaretul spre cerul lor, ci îşi 
investesc o bună parte a surplusului economic, de altminteri relativ mo¬ 
dest, în construirea de biserici. Căci, într-o vreme de cumplite tulburări 
(războaie, ocupaţii etc.) şi de nesiguranţă deplină a zilei de mâine, nădejdea 
în ajutorul divin şi în viaţa de apoi e cea mai bună pavăză a bieţilor creştini 
ce se simt neputincioşi în faţa vitregiilor sorţii. O atestă, de altfel, elocvent 
inscripţiile votive de la intrarea fiecărui lăcaş de cult, care justifică actul do¬ 
natorilor prin dorinţa de a-şi asigura veşnica pomenire şi mântuirea sufle¬ 
telor lor şi ale celor dragi. 



Constantin Racoviţă şi Grigore II Ghica au, fără îndoială, o alură şi o vestimentaţie ce amintesc 
de cele ale împăraţilor bizantini (Sitaru, Ilfov, 1752). 

în afara finalităţii religioase, ctitorii urmăreau şi scopuri lumeşti, pe 
care smerenia creştină îi împiedica să le mărturisească în scris. Prin opera 
lor căutau să dobândească prestigiu social, să îşi nemurească numele şi să 
transmită viitorimii propria imagine; acesta era rostul tabloului votiv 
inclus de veacuri în programul iconografic al bisericilor ortodoxe. Potrivit 
tradiţiei mai vechi din ţările române, acesta acoperea peretele de vest al 
pronaosului, dar se putea extinde, atunci când era vorba de o compoziţie 
cu mai multe personaje, şi pe zidurile adiacente, de sud şi de nord. 

Tablouri votive au existat în Ţara Românească încă din veacul al 
XlV-lea, dar acum, odată cu înmulţirea ctitoriilor, numărul şi varietatea 






acestora sporesc exponenţial în comparaţie cu secolele anterioare. Dacă 
însă reprezentările voievozilor din „veacurile de aur“ ale Principatelor 
au fost studiate până în cele mai mici detalii, imaginile mai puţin 
glorioşilor ctitori din decadentul veac greco-fanariot nu sunt nici măcar 
complet inventariate. La lipsa de interes motivată de priorităţile istorio¬ 
grafiei noastre se adaugă şi o dificultate practică: nu rareori umilele lor 
biserici sunt răspândite prin zone greu accesibile călătorului chiar şi la 
începutul mileniului trei. 

încercând să umplu acest gol, am realizat mai întâi, pe baza surselor 
bibliografice, o catagrafie cât a fost posibil de completă a bisericilor de 
zid de secol XVIII, unde era de presupus că s-au păstrat frescele originare. 
Acestea sunt în număr de 238 în Ţara Românească: în afara Bucureştiu- 
lui - 9 în Mehedinţi, 31 în Gorj, 26 în Dolj, 80 în Vâlcea, 12 în Olt, 28 în 
Argeş, 19 în Dâmboviţa, una în Giurgiu, 14 în Prahova, 6 în Ilfov, 10 în 
Buzău, una în Ialomiţa şi una în Călăraşi -, iar în Moldova doar 6. Sur¬ 
prinzătorul dezechilibru numeric, pus de istoricul de artă Vasile Drăguţ 
pe seama „oboselii Moldovei de preaplinul picturilor murale din epocile 
anterioare' 11 , are cauze complexe: sărăcirea provinciei, decăderea artistică, 
lipsa de ambiţii lumeşti a claselor conducătoare locale etc. 

Situaţia pe care am întâlnit-o în teren s-a dovedit sensibil diferită de 
cea pe care o indica bibliografia de specialitate; din păcate, frescele origi¬ 
nare se păstrează, într-o stare mai bună sau mai proastă de conservare, 
în doar 135 de biserici. Iar cel mai dureros este că o bună parte a acestui pa¬ 
trimoniu artistic a fost distrus în anii de după 1989, perioadă în care în 
România s-a înregistrat un reviriment religios semnificativ. Marasmul 
socio-economic ce a însoţit prăbuşirea sistemului comunist a determinat 
reducerea drastică a fondurilor Ministerului Culturii disponibile pentru 
restaurări, fonduri care oricum nu ar fi fost direcţionate pentru reabilitarea 
unor monumente de însemnătate secundară din „obscurul" veac XVIII. 
Iar lipsa alocării de resurse financiare publice a fost dublată, cel puţin 
în anii ’go, de relaxarea până la dispariţie a controlului autorităţilor cen¬ 
trale asupra celor ce administrau monumentele religioase din mediul rural. 
Cele aproape cinci decenii de comunism, cu arta lor realist-socialistă ajunsă 
într-o formă şi mai degradată în mediul rural, vidaseră în mare măsură 
simţul estetic al sătenilor, cărora zugrăvelile stângace în culori ţipătoare 



Falnica ctitorie a protopopului Şerban Copăceanu (Copăceni, Vâlcea, 1804) se sprijină astăzi 
pe scânduri de lemn gata şi ele să se năruie. 

ale vreunui meşter local fără şcoală le păreau acum mult mai atractive 
decât vechile fresce înnegrite de fum. în plus, restaurarea ştiinţifică a 
acestora din urmă ar fi presupus o investiţie astronomică pentru bugetul 
lor modest (ca să nu mai vorbim de respectarea unei complicate proceduri 
birocratice), pe când „artişti" dornici să-şi probeze talentul în schimbul 
unei sume modice şi al unui tain de merinde şi băutură se găseau la tot 
pasul. Aşa s-a ajuns, cu acordul tacit al autorităţilor religioase superioare, 
ca peste douăzeci de ansambluri de fresce din epoca fanariotă (cele mai 




multe în judeţul Vâlcea) să fie com¬ 
plet înlocuite cu zugrăveli noi fără 
nici o valoare artistică. 

în afara repictărilor complete, 
un număr şi mai mare de opere de 
artă au fost definitiv compromise, 
în perioade mai noi sau mai vechi, 
prin retuşări grosolane care le-au 
alterat profilul şi le-au răpit orice 
farmec. Din fericire însă, aceste 
practici ale tranziţiei par a fi încetat 
în ultimii ani, când instituţiile abi¬ 
litate să se ocupe de conservarea mo¬ 
numentelor istorice şi-au reintrat 
în drepturi, iar noii ierarhi ai Bise¬ 
ricii Ortodoxe Române se preocupă de patrimoniul artistic din eparhiile 
lor. Putem spera că autorităţile laice şi religioase responsabile vor reuşi, 
cu fonduri europene, să salveze măcar câteva dintre frescele de mare 
valoare ajunse într-un avansat stadiu al degradării, ce pune sub semnul 
întrebării supravieţuirea lor pentru generaţiile viitoare. Tot programele 
europene, ce includ o parte obligatorie de promovare, ar putea contribui 
la cunoaşterea şi preţuirea de către public a patrimoniului artistic din se¬ 
colul al XVIII-lea românesc, un patrimoniu care, în mare parte, zace acum, 
ferit cu străşnicie de privirile curioase. 

Iar acest patrimoniu merită din plin interesul, aşa cum o dovedesc ima¬ 
ginile din tablourile votive reproduse în această carte. Ele alcătuiesc nu 
doar o amplă galerie de portrete caracterizate de un remarcabil realism, 
ci şi o frescă a societăţii veacului al XVIII-lea, cu oamenii ei mari şi mici, 
de la vodă şi mitropolitul ţării până la moşneni umili sau simpli ciobani, 
ce îşi etalează cu mândrie în ochii posterităţii cele mai frumoase costume, 


în ciuda interdicţiei explicite a autorităţilor 
laice, frescele din biserica Sfântul Nicolae de 
la Zătreni (Vâlcea, 1734) au fost repictate 
grosolan, iar în locul unuia dintre ctitori şi-a 
făcut apariţia un om de afaceri local. 


